Date: 1496
Issuing place: Borgå
Country: Suomi
Language: saksa
Document type: Kaupungit, Kirjeet

Den ersamen vorsichtigen vnde wisen mannen borg<i>er</i>meist<i>er</i>en vnd<i>e</i> radtma<i>n</i>nen der stadt Revall da<i>e</i>n wý borg<i>er</i>meistere vnd<i>e</i> radma<i>n</i>ne der stadt Borga witlik vnd<i>e</i> opembar tugende in vnde mit desseme vnsen breue, dat vor vns irschenen is de erlike frouwe Katherina Grope vnd<i>e</i> hefft vor vns to irkennende geuen, wo in juwer stadt Reual in God vorstoruen is Laurens Grope ere elike broder van vader vnd<i>e</i> moder, vnd<i>e</i> nagelaten hefft etlike erffgudere dar se de negeste erue tho sý na deme Bartolomeus des ergenanten laurens sone ock in God vorstoruen is. Syn der haluen vorder vor vns irschenende ersamen manne Jons Petersson vnde Jons Jacobsson, erff besetene borgere býnnen v[<i>n</i>]serᵃ stadt, tuges vnd<i>e</i> loffwerdiges fróme ma<i>n</i>ne, vormiddelst eren vtgestreckeden armen vnd<i>e </i>vpgerichteden vingeren staue<i>n</i>der eede lijffliken tho den hilligen gesworen hebben vnd<i>e</i> wargemaket, dat de vorschreuene Katherina vnde Laurens Grope syn ful suster vnd<i>e</i> broder vth eyneme eeliken bedde echte vnde rechte eliken getelet vnd<i>e</i> geboren •ᵇ synt van Oleff Gropen erem vader vnd<i>e</i> Katherinen erer moder seliger dechtnisse, so beschedeliken, dat de vorbenomed Katherina to den nagelaten<i>en</i> guderen Laurens Grope vnd<i>e</i> synes sones Bartolomeus Grope de negeste erue is, vnd<i>e</i> nymant neger noch mit er allike na. Vnd<i>e</i> na deme de ergenante Katherina personliken to Reual nicht profitliken komen kan sodane gudere to vorderende vnd<i>e</i> to manende, so hefft se in der besten wise vnd<i>e</i> forme alse konde vnd<i>e</i> mochte vor vns vulmechtich gemaket vnde maket vulmechtich in krafft desses vnses breues den beschedenen man Benedictumᶜ Hansso<i>e</i>n, eren eliken sone jegenwardich, sodane gudere in rechtes wise offte in fruntschopp to manende to vorderende, vnd<i>e</i> to entfangende quitancien van deme he entfangenn werd to g[<i>e</i>]uendᵈ eynen offte meer anwalde offte procurat[<i>io</i>]nesᵉ [<i>i</i>]nᶠ syne stede to settende vnde [<i>s</i>]eᵍ wedder to ropende, so vaken em dunket nutte to wesende, vnd<i>e</i> alle dinck to donde vnde to latende geliker wijs de erbenomde Katherina syn moder dar personlik were; vor v<i>m</i>me ersamen leuen he<i>re</i>n vnd<i>e</i> frunde, wy jw andechtigen bidden dat gy deme erbenomeden Benedictoʰ Hansso<i>e</i>n v<i>m</i>me vnser bede willen gunstich vorderlick vnd behulpen syn. Dot em in vorforderinghe der vorgeschreuen<i>en</i> gudere gutlike vtrichtinghe vnde bescheet wedderuaren moghe steden vasten gelouen vnd<i>e</i> eyn gantz touorsicht to vns hebbende, wes desseme suluen Benedicto van den nagelateñ guderen offte schulden geantwardet wert, dat gi vnd<i>e</i> de jennen de eme sodane gudere antwerdennene namani<i>n</i>ghe liden sollen; dar willen wý juwer ersamheit gud vorseggen, wente wy nogafftige borghe dar vor entfangen hebben. Vorschulde wý v<i>m</i>me juwe ersamheide jnd geliken offte grote<i>re</i>n wor wý konen vnd<i>e</i> moghen alle tijt gerne. Des to merer tuchnisse der warheit hebben wy vnser stadt secretum vnder and den dessen breff laten hengen de gegeuen is to Borga na <i>Christi</i> gebort dusentveerhundert jn deme sesundenegentigesten jare an den auende sancti Bartolomei des hilgen apostols.